CELEX: 32022D0714
Language: fi
Date: 2022-05-05 00:00:00
Title: Komission täytäntöönpanopäätös (EU) 2022/714, annettu 5 päivänä toukokuuta 2022, Belgialle, Bulgarialle, Kyprokselle, Liettualle, Alankomaille ja Suomelle myönnettävästä poikkeuksesta käyttää tuontivalvontajärjestelmää 2 varten tehtävään postilähetyksiin sisältyviä tavaroita koskevien tietojen vaihtamiseen ja tallentamiseen muita menetelmiä kuin sähköisiä tietojenkäsittelymenetelmiä (tiedoksiannettu numerolla (2022) 2760) (Ainoastaan bulgarian-, kreikan-, ranskan-, liettuan-, hollannin-, suomen- ja ruotsinkieliset tekstit ovat todistusvoimaisia) (ETA:n kannalta merkityksellinen teksti)

10.5.2022   
               
               
                  FI
               
               
                  Euroopan unionin virallinen lehti
               
               
                  L 133/28
               
            
         KOMISSION TÄYTÄNTÖÖNPANOPÄÄTÖS (EU) 2022/714,
         annettu 5 päivänä toukokuuta 2022,
         Belgialle, Bulgarialle, Kyprokselle, Liettualle, Alankomaille ja Suomelle myönnettävästä poikkeuksesta käyttää tuontivalvontajärjestelmää 2 varten tehtävään postilähetyksiin sisältyviä tavaroita koskevien tietojen vaihtamiseen ja tallentamiseen muita menetelmiä kuin sähköisiä tietojenkäsittelymenetelmiä
         
            
               (tiedoksiannettu numerolla (2022) 2760)
            
         
         (Ainoastaan bulgarian-, kreikan-, ranskan-, liettuan-, hollannin-, suomen- ja ruotsinkieliset tekstit ovat todistusvoimaisia)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 6 artiklan 4 kohdan yhdessä sen 8 artiklan 2 kohdan kanssa,
         on kuullut tullikoodeksikomiteaa,
         sekä katsoo seuraavaa:
         
                     (1)
                  
                  
                     Asetuksen (EU) N:o 952/2013 6 artiklan 1 kohdassa säädetään, että kaikki tullilainsäädännössä vaadittu tulliviranomaisten keskinäinen sekä talouden toimijoiden ja tulliviranomaisten välinen tietojenvaihto ja tällaisten tietojen tallentaminen on tehtävä sähköisiä tietojenkäsittelymenetelmiä käyttäen.
                  
               
                     (2)
                  
                  
                     Asetuksen (EU) N:o 952/2013 6 artiklan 4 kohdassa säädetään, että poikkeustapauksissa voidaan sallia yhden tai useamman jäsenvaltion käyttää muuta tiedon vaihtamis- ja tallennusmenetelmää kuin sähköisiä tietojenkäsittelymenetelmiä, jos tällainen poikkeus on perusteltu sitä pyytävän jäsenvaltion erityistilanteen vuoksi ja jos se myönnetään määräajaksi.
                  
               
                     (3)
                  
                  
                     Komission täytäntöönpanopäätöksessä (EU) 2019/2151 (2) vahvistetaan unionin tullikoodeksissa säädettyjen sähköisten järjestelmien kehittämistä ja käyttöönottoa koskeva työohjelma, jäljempänä ’työohjelma’, Työohjelmassa luetellaan kehitettävät sähköiset järjestelmät ja päivämäärät, joina kyseisten järjestelmien odotetaan olevan toiminnassa. Työohjelmassa eritellään tuontivalvontajärjestelmän 2, jäljempänä ’ICS2-järjestelmä’, täytäntöönpano ja käyttöönottopäivät asetuksen (EU) N:o 952/2013 6 artiklan 1 kohdan ja sen 16, 46, 47 ja 127–132 artiklan mukaisesti.
                  
               
                     (4)
                  
                  
                     Työohjelman mukaisesti jäsenvaltioiden oli oltava valmiita ottamaan ICS2-järjestelmä käyttöön 15 päivänä maaliskuuta 2021 lentoteitse kuljetettavia tavaroita koskevien saapumisen yleisilmoitusten keräämiseksi postitoiminnan harjoittajilta ja pikalähetystoiminnan harjoittajilta, ja niiden oli annettava talouden toimijoille mahdollisuus liittyä järjestelmään viimeistään 1 päivänä lokakuuta 2021 ja antaa saapumisen yleisilmoituksia kyseistä järjestelmää käyttäen viimeistään mainitusta päivästä alkaen.
                  
               
                     (5)
                  
                  
                     Asetuksen (EU) N:o 952/2013 127 artiklan ja komission täytäntöönpanoasetuksen (EU) 2015/2447 (3) 183 artiklan 1 kohdan c alakohdan mukaisesti unioniin sijoittautuneiden postitoiminnan harjoittajien on annettava saapumisen yleisilmoitukset ICS2-järjestelmää käyttäen 1 päivästä lokakuuta 2021.
                  
               
                     (6)
                  
                  
                     Unionin postitoiminnan harjoittajat, jotka vastaanottavat postia unionin ulkopuolisilta postitoiminnan harjoittajilta, ovat riippuvaisia siitä, että kyseiset harjoittajat keräävät ja vaihtavat sähköiset ennakkotiedot oikea-aikaisesti täytäntöönpanoasetuksen (EU) 2015/2447 mukaisten velvoitteiden täyttämiseksi. Tiettyjen kolmansien maiden postitoiminnan harjoittajat eivät kuitenkaan ole vielä teknisesti valmiita noudattamaan sähköisten ennakkotietojen keräämistä ja kansainvälistä vaihtoa koskevia vaatimuksia, joita niihin sovelletaan Maailman postiliiton yleissopimuksen nojalla. Sen vuoksi ne eivät edelleenkään kerää kaikkia tai joitakin sähköisiä tietoja eivätkä näin ollen toimita niitä unioniin sijoittautuneille postitoiminnan harjoittajille. Unionin postitoiminnan harjoittajat voisivat sen sijaan käyttää uudelleen tulli-ilmoitusta varten kerätyt tiedot ja siirtää ne ICS2-järjestelmään automatisoidulla prosessilla. Kaikki unionin postitoiminnan harjoittajat eivät kuitenkaan ole ottaneet käyttöön tällaista automatisoitua uudelleenkäyttöprosessia.
                  
               
                     (7)
                  
                  
                     Koska tietyiltä kolmansiin maihin sijoittautuneilta postitoiminnan harjoittajilta ei saada sähköisiä ennakkotietoja eli tavallisesti tullilomakkeeseen sisältyviä saapumista tai lastaamista edeltäviä ilmoituksia koskevia tietoja, unioniin sijoittautuneiden postitoiminnan harjoittajien on postilähetysten fyysisen saapumisen yhteydessä syötettävä tiedot manuaalisesti ICS2-järjestelmään, jos ne eivät ole ottaneet käyttöön automatisoitua prosessia asetuksen (EU) N:o 952/2013 139 artiklan 5 kohdan mukaisesti annettavia tulli-ilmoituksia varten kerättyjen tietojen uudelleenkäyttämiseksi ja niiden siirtämiseksi ICS2-järjestelmään. Jos tällainen manuaalinen prosessi koskee suurta osaa postilähetyksistä, se voi aiheuttaa merkittäviä häiriöitä postin kansainvälisessä toimitusketjussa.
                  
               
                     (8)
                  
                  
                     Vaikka saapumisen yleisilmoituksen tiedot on pitänyt toimittaa sähköisesti kaikista postilähetyksistä 1 päivästä lokakuuta 2021 alkaen, Belgian, Bulgarian, Kyproksen, Liettuan, Alankomaiden ja Suomen tulliviranomaisten saamien tietojen mukaan sellaisten postilähetysten määrä, joista ei ole saatavilla sähköisiä ennakkotietoja saapumisen yleisilmoitusten antamiseksi ICS2-järjestelmää käyttäen näissä jäsenvaltioissa, oli yli 15 prosenttia tämän päätöksen soveltamisen alkamispäivää edeltävän kuukauden aikana vastaanotettujen postilähetysten kokonaismäärästä. Tämä aiheuttaa häiriöitä ja pullonkauloja kyseisiin jäsenvaltioihin postitse saapuvien tavaroiden kulussa huolimatta siitä, että kyseiset jäsenvaltiot pyrkivät noudattamaan ICS2-järjestelmään liittyvien tietojen sähköistä vaihtoa koskevia oikeudellisia velvoitteita.
                  
               
                     (9)
                  
                  
                     Tällaiset unionin ulkopuolisten postitoiminnan harjoittajien teknisten valmiuksien puuttumisesta johtuvat poikkeukselliset olosuhteet oikeuttavat esittämään asetuksen (EU) N:o 952/2013 mukaisen poikkeuspyynnön, jonka Bulgaria, Kypros ja Liettua toimittivat 21 päivänä joulukuuta 2021, Alankomaat 23 päivänä joulukuuta 2021, Belgia 5 päivänä tammikuuta 2022 ja Suomi 14 päivänä tammikuuta 2022. Tällaisilla poikkeuksilla olisi annettava kyseisille jäsenvaltioille tilapäinen mahdollisuus käyttää muita menetelmiä kuin sähköisiä tietojenkäsittelymenetelmiä tietojen vaihtamiseksi ja tallentamiseksi sellaisista postilähetyksiin sisältyvistä tavaroista, joista unionin ulkopuoliset postitoiminnan harjoittajat eivät toimita sähköisiä ennakkotietoja unionin postitoiminnan harjoittajille ja joiden osalta unionin postitoiminnan harjoittajat eivät voi käyttää tulli-ilmoitusten tietoja uudelleen saapumisen yleisilmoitusten antamiseksi ICS2-järjestelmää käyttäen.
                  
               
                     (10)
                  
                  
                     Belgian, Bulgarian, Kyproksen, Liettuan, Alankomaiden ja Suomen tulliviranomaisten on tämän päätöksen täytäntöönpanemiseksi ilmoitettava komissiolle kuukauden kuluessa päätöksen tiedoksiantamisesta, miten niiden postitoiminnan harjoittajat ovat edenneet postilähetyksiä koskevien saapumisen yleisilmoitusten tietojen toimittamisessa ICS2-järjestelmää käyttäen.
                  
               
                     (11)
                  
                  
                     Koska velvoite toimittaa saapumisen yleisilmoituksen tiedot sähköisesti kaikista postilähetyksistä tuli voimaan 1 päivänä lokakuuta 2021, tätä päätöstä olisi sovellettava takautuvasti kyseisestä päivästä 30 päivään kesäkuuta 2022,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poiketen siitä, mitä asetuksen (EU) N:o 952/2013 6 artiklan 1 kohdassa säädetään, Belgian, Bulgarian, Kyproksen, Liettuan, Alankomaiden ja Suomen tulliviranomaiset voivat sallia, että niiden postitoiminnan harjoittajat antavat postilähetyksiin sisältyviä tavaroita koskevat saapumisen yleisilmoitukset käyttäen muuta tietojen vaihto- ja tallentamismenetelmää kuin sähköistä tietojenkäsittelymenetelmää edellyttäen, että kaikki seuraavat edellytykset täyttyvät:
            
                        a)
                     
                     
                        postitoiminnan harjoittaja, joka on sijoittautunut unionin tullialueen ulkopuolelle ja joka tarjoaa Maailman postiliiton yleissopimuksen soveltamisalaan kuuluvia kansainvälisiä palveluja, ei ole toimittanut kyseisistä tavaroista sähköisiä ennakkotietoja;
                     
                  
                        b)
                     
                     
                        kyseisten postilähetysten määrä on yli 15 prosenttia tämän päätöksen soveltamisen alkamispäivää edeltävän kuukauden aikana vastaanotettujen postilähetysten kokonaismäärästä;
                     
                  
                        c)
                     
                     
                        jos asianomainen jäsenvaltio sallii muiden menetelmien kuin sähköisten tietojenkäsittelymenetelmien käytön edellä sanotun mukaisesti, kansallisella postitoiminnan harjoittajalla ei vielä ole teknisiä valmiuksia käyttää uudelleen vapaaseen liikkeeseen luovutusta koskevaa tulli-ilmoitusta varten kerättyjä tietoja ja siirtää ne tuontivalvontajärjestelmään, jäljempänä ’ICS2- järjestelmä’.
                     
                  
         
            2 artikla
            Belgian, Bulgarian, Kyproksen, Liettuan, Alankomaiden ja Suomen tulliviranomaisten on ilmoitettava komissiolle kuukauden kuluessa tämän päätöksen tiedoksiantamisesta, miten niiden kansalliset postitoiminnan harjoittajat ovat tämän päätöksen soveltamisen alkamispäivän jälkeen edenneet postilähetyksiin sisältyviä tavaroita koskevien saapumisen yleisilmoitusten tietojen toimittamisessa tulliviranomaisille ICS2-järjestelmää käyttäen.
         
         
            3 artikla
            Tämä päätös on osoitettu Belgian kuningaskunnalle, Bulgarian tasavallalle, Kyproksen tasavallalle, Liettuan tasavallalle, Alankomaiden kuningaskunnalle ja Suomen tasavallalle.
            Sitä sovelletaan 1 päivästä lokakuuta 2021 alkaen 30 päivään kesäkuuta 2022 saakka.
         
         
            Tehty Brysselissä 5 päivänä toukokuuta 2022.
            
               
                  Komission puolesta
               
               Paolo GENTILONI
               
                  Komission jäsen
               
            
         
         
            (1)  EUVL L 269, 10.10.2013, s. 1.
         
            (2)  Komission täytäntöönpanopäätös (EU) 2019/2151, annettu 13 päivänä joulukuuta 2019, unionin tullikoodeksissa säädettyjen sähköisten järjestelmien kehittämistä ja käyttöönottoa koskevan työohjelman vahvistamisesta (EUVL L 325, 16.12.2019, s. 168).
         
            (3)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).